নিজস্ব প্রতিবেদন: সিপিএম পার্টি কংগ্রেসে ফের কারাট লবি বনাম ইয়েচুরি লবি। কংগ্রেসের হাত ধরা নিয়ে দলে বেনজির সংঘাত। তবে সিপিএমের হাত ধরতে তৈরি কংগ্রেস। প্রদেশ কংগ্রেস নেতৃত্বের মত, বাস্তবিক পরিস্থিতি সিপিএম না বুঝলে ফায়দা তুলবে বিজেপি। হায়দরাবাদে সিপিএম পার্টি কংগ্রেসে বেনজরির সংঘাতের আঁচ এসে পড়েছে কলকাতায় কংগ্রেস ভবনে। সর্বভারতীয় ক্ষেত্রে বিজেপি এবং রাজ্যে তৃণমূলকে হারাতে সিপিএম কংগ্রেসের হাত ধরবে কি না, তা নিয়েই গৃহযুদ্ধ বেধে গেছে সিপিএমের অন্দরে। এই পরিস্থিতিতে সিপিএমের গৃহীত লাইনের দিকেই তাকিয়ে কংগ্রেস। প্রথম ইউপিএ সরকারকে বাইরে থেকে সমর্থন দিয়েছিল সিপিএম। ২০১৬-য় বিধানসভা ভোটে কংগ্রেসের হাত ধরে সিপিএম। তারপরে অবশ্য জোট ভেঙে যায়। সামনে ২০১৯ সালের লোকসভা। বিজেপিকে আটকাতে বিরোধীদের পাশে চাইছেন সনিয়া গান্ধী। রাজ্যে আবার বিজেপির উত্থানে ক্রমেই বিরোধী পরিসর হারাচ্ছে সিপিএম-কংগ্রেস। ২০১৯-এ 'ধর্মনিরপেক্ষ' দলগুলি একসঙ্গে থাকলে বিজেপিকে হারানো সম্ভব বলে মনে করছে কংগ্রেস। তা না হলে ফায়দা তুলবে বিজেপি। এমনটাই মনে করছে কংগ্রেস নেতৃত্ব। প্রদেশ কংগ্রেস সভাপতি অধীর চৌধুরীর কথায়,''বাস্তব পরিস্থিতি সিপিএমকে বুঝতে হবে। সিপিএম না বুঝলে ফায়দা হবে বিজেপির।''